Worcester F 80 Distinctiones

114 Ligari solent tria genera rerum

Ligari solent tria genera rerum: quia homines ut crucientur, recondita ut seruentur, vulnera ut curentur. Prima ligatura est supplicii, sicut patuit de *Achior* ligato per *arborem*, Judith 6[:9]. Et Matt. 22[:13]: *Ligatis manibus et pedibus, mittite eum in tenebras*.

¶ Secunda ligatura fit causa lucri, sic *ligavit* Giezi *duo talenda in duobus saccis*, [4] Reg. 5[:23].

¶ Tercia fit causa remedii, sic Samaritanus ligauit uulnera sauciati, Luc. 10[:33-34]. Psal. [146:3]: *Qui sanat* contritos corde, *et alligat* *contritiones eorum*.

¶ Item, ligat diabolus, ligat Deus. Alligat diabolus quosdam, sicut furem ad condempnandum et hoc vinculo pene seu iusticie.

/fol. 253r/

sicut fasciculum ad comburendum, vinculo miserie. Primum significatum est Matt. 21[:2]: *Invenietis asinam alligatam*. Et Luc. 13[:16]: *Hanc filiam Abrahæ, quam Satanas alligavit, oportuit* solvere. De secundo Psal. [149:8]: *Ad* alligandum *reges eorum in compedibus*. De tercio Matt. 13[:30]: *Colligite primum zizania,* etc.

¶ Item Deus alligat viscera[[1]](#footnote-1) peccatorum ligamentibus sanctorum per ministros ecclesie dispensandorum. Vnde et Deus reprehendit quosdam, Ezech. 34[:4]: *Quod* fractum erat *non alligastis.* Nam ipse est Samaritanus qui allegauit uulnera, Luc. 10[:34].

1. viscera ] F 128 *corr*. vltera F 80, Lambeth. [↑](#footnote-ref-1)